
Për disa ndryshime dhe shtesa në ligjin nr.9663, datë 18.12.2006 “Për koncesionet”, të ndryshuar

Në mbështetje të nenit 101 të Kushtetutës, me propozimin e Kryeministrit, Këshilli i Ministrave

Vendosi:

Në ligjin nr.9663, datë 18.12.2006 “Për koncesionet”, të  ndryshuar, bëhen ndryshimet dhe shtesat e mëposhtme:

Neni 1

Në nenin 2 bëhen këto ndryshime:
1.Në pikën 5, emërtimi “…Agjencia e Koncesionit…” zëvendësohet me “…Agjencia e Prokurimit Publik…”.
2.Pika 14 ndryshohet, si më poshtë vijon:
“14.Agjencia e Prokurimit Publik” është institucioni i ngritur sipas ligjit nr.9643,datë 20.11.2006 “Për prokurimin publik”, të ndryshuar.”.
3.Pas pikës 14 shtohet pika 14/1, me këtë përmbajtje:
“14/1. “Komisioni i Prokurimit Publik” është institucioni i ngritur sipas ligjit nr.9643, datë 20.11.2006 “Për prokurimin publik”, të ndryshuar.”.

Neni 2

Pas nenit 5 shtohet neni 5/1, me këtë përmbajtje:

“Neni 5/1
Mbikëqyrja e zbatimit të procedurave koncesionare

1.Mbikëqyrja e zbatimit të procedurave koncesionare bëhet nga Agjencia e Prokurimit Publik.
2.Në ushtrim të mbikëqyrjes së procedurave të koncesioneve, Agjencia e Prokurimit Publik ka këto kompetenca:
a) U kërkon autoriteteve kontraktuese raportime periodike, një herë në 6 muaj, për gjendjen e koncesioneve;
b) Verifikon zbatimin e procedurave koncesionare, në mënyrë periodike, pas fazës së nënshkrimit të kontratës së koncesionit, në përputhje me këtë ligj e aktet e tjera të dala në zbatim të tij, duke u kërkuar autoriteteve koncesionare të gjithë informacionin e nevojshëm;
c) Propozon, në përfundim të verifikimeve sipas shkronjës “b” të kësaj pike, masa disiplinore dhe vendos gjoba, në rastet kur vëren shkelje të procedurave të këtij ligji;
ç) Shpall përjashtimin nga procedurat koncesionare të ofertuesve, të cilët, gjatë një procedure koncesionare, kanë depozituar dokumente false apo kanë deklaruar informacion të rremë, në bazë të propozimit të autoritetit kontraktues ose në rastin kur i konstaton këto shkelje në përfundim të verifikimit të parashikuar në shkronjën “b” të kësaj pike, dhe kur është rasti, bën kallëzim penal;
d) Mban dhe administron regjistrin e koncesioneve, si dhe dokumentacionin origjinal që dërgohet nga autoritetet kontraktuese brenda 3 (tre) muajve nga data e miratimit të kontratës së koncesionit;

dh) I paraqet Këshillit të Ministrave rekomandime të përgjithshme për gjendjen dhe kuadrin ligjor të koncesioneve.”.

Neni 3

Në nenin 7, emërtimi “…Agjencia e Koncesionit…” zvendësohet me “…Agjencia e Prokurimit Publik…”.
Neni 4

Neni 24/1 ndryshohet, si më poshtë vijon:

“Neni 24/1
Organi kompetent për shqyrtimin e ankimeve

1.Shqyrtimi administrativ i ankesave të ofertuesve ndaj procedurave të koncesionit apo të vendimmarrjes për përjashtim nga procedurat koncesionare, sipas shkronjës “ç” të pikës 2 të nenit 5/1 të këtij ligji, bëhet nga Komisioni i Prokurimit Publik.
2.Komisioni i Prokurimit Publik, në përfundim të shqyrtimit të ankesave, merr vendime, të cilat janë administrativisht përfundimtare.
3.Rregulla të hollësishme për procedurën e shqyrtimit të ankesave ndaj procedurave të koncesionit apo të vendimeve për përjashtim nga këto procedura miratohen nga Këshilli i Ministrave.”.

Neni 5

Në nenin 25 bëhen këto ndryshime:
1.Në të gjithë nenin emërtimi “…Agjencia e Koncesionit…” zëvendësohet me “…Komisioni i Prokurimit Publik…”.
2.Pika 3 ndryshohet, si më poshtë vijon:
“3.Me marrjen e ankesës, Komisioni i Prokurimit Publik merr vendim për pezullimin ose jo të procedurave të koncesionit, si dhe për fillimin e procedurave të hetimit administrativ dhe brenda 7 (shtatë) ditëve kalendarike njofton autoritetin kontraktues.”.
3.Pika 9 shfuqizohet.

Neni 6

Në nenet 25/1 e 25/2, emërtimi “…Agjencia e Koncesionit…” zëvendësohet me “…Komisioni i Prokurimit Publik…”.

Neni 7

Në nenin 25/3, fjala “…agjenci…” zëvendësohet me emërtimin “…Agjencia e Prokurimit Publik…”.

Neni 8

Në nenin 26 bëhen ndryshimet e mëposhtme:
1.Paragrafi i parë ndryshohet, si më poshtë vijon:
“Kundër vendimit të Komisionit të Prokurimit Publik ankuesi ka të drejtë që, brenda 30 (tridhjetë) ditëve nga data e marrjes dijeni, të bëjë padi për shqyrtim të mosmarrëveshjes administrative në gjykatën kompetente.”.
2.Paragrafi i dytë shfuqizohet.

Neni 9

Në nenin 26/1 bëhen ndryshimet e mëposhtme:
1.Në pikën 1, fjalët “…titullari i Agjencisë së Koncesioneve…” zëvendësohen me “…titullari i Agjencisë së Prokurimit Publik…”.
2.Në pikën 2, fjalët “…titullari i agjencisë…” zëvendësohen me “Agjencia e Prokurimit Publik ose Komisioni i Prokurimit Publik…”.

Neni 10
Dispozitë tranzitore

1.Pas hyrjes në fuqi të këtij akti normativ, ankesat ndaj procedurave të koncesionit bëhen në Komisionin e Prokurimit Publik.
2.Ankesat e paraqitura pranë Agjencisë së Prokurimit Publik, para hyrjes në fuqi të këtij akti normativ, shqyrtohen nga Komisioni i Prokurimit Publik, në gjendjen në të cilën ato ndodhen. Afati për shqyrtimin e tyre fillon nga data e dorëzimit nga Agjencia e Prokurimit Publik te Komisioni i Prokurimit Publik.
3.Shqyrtimi i ankesave ndaj procedurave të koncesionit nga Komisioni i Prokurimit Publik do të fillojë pas hyrjes në fuqi të këtij akti normativ.

Neni 11

Ky akt normativ hyn në fuqi menjëherë dhe botohet në Fletoren Zyrtare.

Kryeministri
Sali Berisha
